ট্রাম্পের হাঁটা, কথা বলা, মুখভঙ্গি—সবই যেন মুখরোচক, রসাল আলোচনার বিষয়। সেই সঙ্গে আছে তাঁর একাধিক নারী কেলেঙ্কারির খবর ফাঁস হয়ে যাওয়া। ফার্স্ট লেডি মেলানিয়া ট্রাম্পের সঙ্গে মান-অভিমানের পর্বও বিশ্ববাসীকে কম আকর্ষণ করে না। ট্রাম্পকে নিয়ে হয় অদ্ভুত অদ্ভুত জরিপ। গণমাধ্যমে ছাপা হয়েছে তাঁর বিচিত্র সব মুখভঙ্গির ছবি। ওয়াশিংটন পোস্ট পত্রিকা বলছে, গত ৪৬৬ দিনে ট্রাম্প মোট ৩ হাজার ১টি মিথ্যা বলেছেন। অর্থাৎ তিনি দিনে গড়ে সাড়ে ছয়টি মিথ্যা বলেন। স্টর্মি ড্যানিয়েলস নামে অভিনয় করা স্টেফানি ক্লিফোর্ড নামে এক পর্নো তারকা অভিযোগ তোলেন, মুখ বন্ধ রাখার জন্য ট্রাম্প তাঁকে অর্থ দিয়েছিলেন। তাঁর সঙ্গে ট্রাম্পের কেলেঙ্কারি ফাঁস হয়ে যায়। অনেক চেষ্টা করেও পার পাননি ট্রাম্প। সম্প্রতি এক টুইটে ফার্স্ট লেডি মেলানিয়ার নামের বানানও ভুল করেন ট্রাম্প। মেলানিয়ার অসুস্থতা, জি–৭ সম্মেলনে না যাওয়া নিয়েও কম প্রশ্ন নেই। প্রেসিডেন্ট ট্রাম্পের সঙ্গে তাঁর দাম্পত্য জীবন আসলে কেমন, তা নিয়েও আগ্রহের শেষ নেই।